
				EBAZPENA, 2020ko otsailaren 14koa, Arartekoarena, zeinaren bidez aldi baterako arloko teknikari bat hautatzeko prozedura iragartzen baita.

				Arartekoaren 2019ko urriaren 4ko Ebazpenaren bitartez, prozedura bat iragarri zen, aldi baterako arloko teknikari bat hautatzeko (EHAA, 195. zk., urriaren 14koa).

				2020ko urtarrilaren 16ko Ebazpenaren bitartez, Arartekoak, Balorazio Batzordeak hala proposatuta, deialdia hutsik geratu dela adierazi du, aurkeztutako hautagaietatik bakar batek ere ez zituelako bete deialdian eskatutako baldintzak.

				Egoera horren aurrean, Arartekoak berriz hausnartu ditu hasieran ezarritako eskakizunak, zehazki, iragarritako lanposturako xedatu den espezializazioaren antzeko zereginetan eskatzen den lan-eskarmentua, ziur baitago horrek ez duela eragotziko azkenean aukeratua izan daitekeen hautagaiaren egokitasuna ziurtatzea.

				Arartekoaren zerbitzuko langileen atxikipena arautzen duen araudian ezarritakoaren arabera (Arartekoa sortu eta arautzeko otsailaren 27ko 3/1985 Legearen 38.etik 40.era bitarteko artikuluak, Ararteko erakundearen antolaketa eta funtzionamenduaren araudiaren 30. artikulua eta ezarri beharreko gainerako arauak), arartekoak aske izendatuko ditu bere zereginak betetzeko beharrezkoak diren aholkulariak eta konfiantzako langileak, merezimendu eta gaitasun irizpideei jarraiki. Langile horiek aldi baterakoak dira.

				Aipatutako araudia betez, Arartekoak prozedura bat iragartzen du hautagaien egokitasuna ebaluatzeko. Ondoren, arartekoak arloko teknikari bat izendatuko du.

				Beraz, hauxe da prozedura honen xedea: espezializatutako balorazio-batzorde batek deialdian iragarritako lanpostuarekin bat datozen ezagupenak eta lanbide-eskarmentua dituzten hautagai batzuk aukeratzea.

				Prozedura honetan hautatzen diren pertsonei geroago arartekoarekin elkarrizketa egiteko deituko zaie; hark, aske eta bere irizpidearen arabera, arloko teknikari bat izendatu ahal izango du hautagaien artean. Teknikari horrek erakundearen aurrekontuan kategoria horretarako ezarrita dagoen ordainsaria jasoko du (Arartekoaren webean kontsulta daiteke: www.ararteko.eus).

				Hona hemen deialdiaren

				OINARRIAK

				Lehenengoa.– Iragarritako lanpostuaren profila.

				Deialdi honen bidez, arloko teknikari bat hautatu nahi da, batez ere Haur eta Nerabeentzako Bulegoko arduradunari laguntzeko eta harekin lanean aritzeko, haur eta nerabeekin zerikusia duten Ararteko erakundearen politika guztiak kudeatzeko orduan.

				Eginkizun hauek izango ditu, batik bat:

				– Adingabeei buruzko kexak eta kontsultak aztertzea.

				– Haur eta Nerabeen Kontseilua kudeatzea.

				– Haurrez arduratzen diren elkarte, erakunde eta plataformekin lankidetzan aritzea.

				– Haurren eskubideen inguruko kultura zabaltzea, baita eskubide horiek haur eta nerabeen artean hedatzea ere.

				– Haurren arloko txostenak eta azterlanak koordinatzea.

				Bigarrena.– Betekizunak.

				Deialdi honetan parte hartu ahal izateko, eskabideak aurkezteko epea amaitu baino lehen, interesdunek Zuzenbidean lizentziaturako edo graduko unibertsitate-titulua izan beharko dute, eta gutxienez bi urteko lan-eskarmentua dutela egiaztatu beharko dute giza eskubideen arloan.

				Era berean, bai euskaran eta bai ingelesean, gutxienik Hizkuntzen Europako Erreferentzia Marko Bateratuko C1 maila dutela egiaztatu beharko dute.

				Hirugarrena.– Merezimenduak.

				Merezimenduak frogen bitartez egiaztatu beharko dituzte parte-hartzaileek. Oro har, merezimendu hauek hartuko dira kontuan:

				1.– Titulu akademikoak.

				2.– Administrazioan egindako ibilbidea: zer lanpostu bete dituzten administrazio publikoetan.

				3.– Lanbide jarduera.

				4.– Prestakuntza-ikastaroak.

				5.– Europar Batasuneko beste hizkuntza ofizial batzuk jakitea.

				Balorazio Batzordeak zenbait irizpide ezarriko ditu merezimendu horiek baloratzeko. Bai aurrez izandako eskarmentuarekin, bai prestakuntzarekin lotutako merezimenduek zerikusia izan beharko dute giza eskubideen arloan bete beharreko eginkizunekin, bereziki haur eta nerabeen arloan.

				Laugarrena.– Eskabideak.

				Deialdi honetan parte hartzeko eskabideak, ebazpen honekin batera erantsitako ereduaren arabera, Arartekoaren erregistroan aurkeztuko dira, edo, bestela, Administrazio Publikoen Administrazio Prozedura Erkideari buruzko urriaren 1eko 39/2015 Legeak 16. artikuluan xedatutako moduan, 15 egun balioduneko epean, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera.

				Parte hartzeko eskaerari honako hauek erantsiko zaizkio:

				1.– NANaren fotokopia edo, bestela, atzerritarraren identifikazio zenbakiarena, pasaportearena edo agiri baliokidearena.

				2.– Prozesuan parte hartzeko aukera ematen duen unibertsitate-tituluaren fotokopia.

				3.– Eskarmentua eta euskararen eta ingelesaren ezagutza egiaztatzen duten agiriak, bigarren oinarrian eskatutakoak.

				4.– Curriculum-memoria; bertan adieraziko dira egokitzat jotzen diren inguruabar eta kontu guztiak, batik bat adierazitako merezimenduak.

				Bosgarrena.– Balorazio Batzordea.

				Arartekoak izendatuko du hautapen-prozesuko Balorazio Batzordea, eta honako kide hauek izango ditu:

				Batzordeburua:

				– Arartekoaren ondokoa.

				Batzordekideak:

				– Idazkari nagusia.

				– Haur eta Nerabeentzako Bulegoko arduraduna.

				– Haur eta nerabeentzako politika publikoen arloan ospe handia duen pertsona bat.

				– Haur eta nerabeen arloan behar bezala egiaztatutako eskarmentua duen administrazio publikoko ordezkari bat.

				Batzordeak idazkari-lanak egingo dituen kide bat izendatuko du batzordekideen artean.

				Arartekoak, hala badagokio, ordezko batzordekideak izendatuko ditu, eta horiek titularrak ordezkatuko dituzte, baldin eta haiek arrazoi bidez zeregin horri uko egiten badiote, edo eginkizun hori betetzerik ez badaukate.

				Batzordekide gehienak bertan ez badaude, ezingo da batzordea osatu, ezta jardun ere. Berdinketarik badago, batzordeburuak izango du kalitateko botoa.

				Seigarrena.– Hautapen-prozesua.

				Eskabideak aurkezteko epea amaitutakoan, Balorazio Batzordeak erabakiko du eskatzaileak hautapen-prozedurarako onartu ala baztertuko dituen.

				Arartekoaren webgunean (www.ararteko.eus) argitaratuko da onartuen eta baztertuen behin-behineko zerrenda onesteko erabakia, baita prozedura honi buruz ondoren egiten diren komunikazio guztiak ere.

				Argitaratzen diren jakinarazpen orotan, NANaren, atzerritarraren identifikazio zenbakiaren, pasaportearen edo agiri baliokidearen zenbaki osoa bakarrik erabiliko da interesdunak identifikatzeko.

				Hasieran baztertutako eskatzaileek hamar egun baliodun izango dituzte balizko zuzenketak edo alegazioak egiteko.

				Ondoren, Balorazio Batzordeak erabakiko du eskatzaileak behin betiko onartu ala baztertu, eta lehen hautaketa egingo du, hautagai bakoitzak egiaztatutako merezimenduak baloratuz.

				Balorazio Batzordeak hautagai guztiei edo haietako batzuei deitu ahal izango die banakako elkarrizketak egiteko, eta, hala, hautagaien ezagupenetatik eta lan-eskarmentutik, lanpostuko eginkizunak betetzeko zer gaitasun dituzten ondorioztatu ahal izateko. Elkarrizketa horietan, beharrezkotzat jotzen bada, berariazko proba idatzi bat egin dadin eskatu ahal izango da, bete beharreko lanarekin lotutakoa.

				Merezimenduak baloratu eta, hala badagokio, banakako elkarrizketak eta probak egin ondoren, Balorazio Batzordeak arartekoari proposamena egingo dio, eta hurrenkeran adieraziko ditu iragarri den lanpostua betetzeko egokientzat jotzen dituen pertsonak.

				Baldintza egokiak betetzen dituen hautagairik ez dagoela irizten bazaio, lanpostua bete gabetzat jo dadin proposatu ahal izango du Balorazio Batzordeak.

				Zazpigarrena.– Izendapena.

				Balorazio Batzordeak proposatutako pertsonetatik, arartekoak libreki izendatuko du hautatutako pertsona.

				Hilabeteko epean hasi beharko du lanean iragarritako lanpostuan, deialdi hau ebatziko duen Arartekoaren erabakia jakinarazten zaion egunetik aurrera.

				Izendatutako pertsona behin-behineko langilea izango da, eta Langileen Estatutuan eta Legebiltzarreko Administrazioaren Araubide Juridikoan Eusko Legebiltzarreko behin-behineko langileentzat ezarritako araubidea ezarriko zaio.

				Berehala lanpostua utzi beharko du Eusko Legebiltzarrak izendatutako ararteko berriak kargua hartzen duenean.

				Arartekoaren zerbitzura karrerako funtzionario bat hasten bada lanean, zerbitzu bereziko egoeran geratuko da bere jatorrizko administrazioari dagokionez.

				Zortzigarrena.– Datu pertsonalak.

				Parte-hartzaileek ematen dituzten datu pertsonalak beraien hautagaitza iragarritako hautapen-prozeduran sartzeko bakarrik erabiliko dira.

				Datuak helburu jakin baterako biltzen dira; horregatik, helburu hori betetzeko behar den denboran gordeko dira, baita xede horren eta datuen tratamenduaren ondorioz sor daitezkeen erantzukizunak argitzeko ere. Gainera, artxibategiei eta dokumentazioari buruzko araudian ezarritako epeetan gordeko dira.

				Interesdunek informazio gehigarria eskatu ahal izango dute, eta, kasuaren arabera, datuak ikusi, zuzendu edo ezerezteko eskubidea baliatu ahal izango dute, edo datuak tratatzeari aurka egiteko, tratamendua mugatzeko edo datuak transferitzeko eskubidea, Datuak Babesteko ordezkariari helbide honetara idazki bat bidaliz: lopd@ararteko.eus.

				Orobat, Datuak Babesteko Euskal Bulegora jo ahal izango dute, beraien datuak babes ditzaten eskatu nahi badute.

				Eranskinean agertzen den parte hartzeko eskabidea sinatzen badute, parte-hartzaileek espresuki eta argiro baimena emango diote Arartekoari beraien curriculumari buruzko datu pertsonalak tratatzeko, lehen aipaturiko helburua lortzeko asmoz.

				Bederatzigarrena.– Inpugnazioak.

				Balorazio Batzordearen ebazpenei Ararteko erakundean aurka egin ahal izango zaie, hamar egun balioduneko epean, horiek argitaratu eta hurrengo egunetik aurrera.

				Vitoria-Gasteiz, 2020ko otsailaren 14a.

				Arartekoa,

				MANUEL LEZERTUA RODRÍGUEZ.

				ERANSKINA

				ARLOKO TEKNIKARI BAT HAUTATZEKO DEIALDIAN PARTE HARTZEKO ESKABIDEA

				Orrialde honen behealdean sinatzen duenak eskabide honetan aipatzen den aukeraketa-prozesuan onartua izan dadin eskatzen du. Bertan adierazitako datuak egiazkoak direla eta eskatutako baldintzak betetzen dituela adierazten du.

				________________________n, 2020ko _________________ren ___(e)an.

				ESKATZAILEA

